Daniel Fernholm

Daniel Fernholm (s. 20. joulukuuta 1983 Tukholma, Ruotsi) on ruotsalainen jääkiekkopuolustaja, joka pelasi urallaan Ruotsin Elitserienissä, Pohjois-Amerikan AHL:ssä ja ECHL:ssä, Venäjän KHL:ssä, Suomen SM-liigassa ja Sveitsin NLA:ssa. Fernholm edusti Ruotsin jääkiekkomaajoukkuetta kaksissa MM-kilpailuissa ja oli voittamassa maalleen hopeaa vuonna 2011
Fernholm joutui lopettamaan uransa saatuaan päävamman lokakuussa 2014. Vastustajan pelaaja taklasi Fernholmia kyynärpäällä suoraan päähän.
Ura.
Seuraura.
Fernholm on Huddinge IK:n kasvatti. Hän siirtyi juniorina Moraan, jossa hän pelasi junioreiden J20 SuperElit -sarjassa ja Allsvenskanissa kaksi ottelua. Kaudeksi 2001–2002 Fernholm siirtyi Djurgårdeniin, jossa hän pystyi kauden aikana pelaamaan vain yhdeksän ottelua J20-joukkueessa. Pittsburgh Penguins varasi hänet neljännellä kierroksella 101. pelaajana .
Kaudella 2002–2003 Fernholm pelasi Allsvenskanin Huddingessa, jonka tehokkain puolustaja hän oli tehopisteillä 6+10=16. Hän pelasi Djurgårdenissa ensimmäiset Elitserien-ottelunsa kaudella 2003–2004, jolloin Djurgårdenilla oli paljon loukkaantuneita pelaajia. Hän teki 37 runkosarjaottelussa tehopisteet 4+7=11 ja pelasi neljä playoff-ottelua. Ennen kutsua Elitserieniin hän pelasi kaudella Allsvenskanin Hammarbyssä 15 ottelua. Fernholmin seuraavalla kaudella 2004–2005 hän pelasi runkosarjassa 31 runkosarjaottelua tehopistein 3+2=5 ja 11 playoff-ottelua pisteittä. Lisäksi hän pelasi kaudella Italian Serie A:n Bolzanossa seitsemän ottelua.
Kaudeksi 2005–2006 Fernholm siirtyi kolmivuotisella tulokassopimuksella hänet varanneeseen Pittsburgh Penguinsiin. Pittsburgh lähetti hänet ennen kautta ECHL:n Wheeling Nailersiin. Fernholm pelasi kauden aikana myös 27 ottelua AHL:ssä Wilkes-Barre/Scranton Penguinsissa tehopisteillä 1+6=7. ECHL:ssä hän pelasi 29 runkosarjaottelua, teki niissä pisteet 2+4=6 ja yhdeksän playoff-ottelua. Kauden 2006–2007 aluksi hän osallistui Pittsburghin harjoitusleirille, mutta aloitti kautensa ECHL:n Wheelingissä. Hän palasi Ruotsiin 13 pelatun runkosarjaottelun jälkeen. Fernholm teki marraskuussa sopimuksen entisen seuransa Djurgårdenin kanssa. Hän pelasi loppukaudella 32 ottelua tehopistein 4+12=16.
Fernholm siirtyi kaudeksi 2007–2008 Linköpingiin kolmivuotisella sopimuksella ja oli tehopisteillä 8+21=29 seuran tehokkain puolustaja ja Elitserienin puolustajien pistepörssin neljäs. Linköping voitti kauden päätteeksi Elitserienissä hopeaa ja Fernholmin plus-miinus-tilasto oli pudotuspelien paras. Pudotuspeleissä hän teki pisteet 3+7=10 ja oli Linköpingin tehokkain ja Elitserienin toiseksi tehokkain puolustaja HV71:n David Petrasekin kanssa. Kaudella 2008–2009 Fernholm pelasi vain 40 runkosarjaottelua ja sai niissä tehot 5+8=13. Pudotuspeleissä hän oli pisteillä 2+2 Linköpingin tehokkain puolustaja Teemu Aallon kanssa. Kaudella 2009–2010 Fernholm oli tehopisteillä 3+16=19 Linköpingin toiseksi tehokkain puolustaja Magnus Johanssonin jälkeen.
Fernholm siirtyi kaudeksi 2010–2011 KHL:n venäläiseen Neftehimik Nižnekamskiin. Marraskuussa 2010, kesken kauden 2010–2011, Fernholm siirtyi Neftehimikistä 18 ottelun jälkeen KHL:n valkovenäläiseen Dinamo Minskiin. Hän pelasi kaudella 39 KHL:n runkosarjaottelua tehopistein 1+9=10 ja seitsemän playoff-ottelua pisteittä. Kaudeksi 2011–2012 hän siirtyi samassa liigassa pelaavaan HK Atlantiin. Lokakuussa 2011 Atlant purki Fernholmin sopimuksen, kun hänen +/– -tilastonsa oli joukkueen huonoin eikä hän ollut tehnyt yhtään tehopistettä.
Lokakuussa 2011 Fernholm teki loppukauden 2011–2012 kattavan sopimuksen SM-liigajoukkue HIFK:n kanssa. Fernholm pelasi HIFK:ssa kauden aikana 40 runkosarjaottelua ja teki niissä 13 tehopistettä. Fernholm olisi halunnut jatkaa ulkomailla, mutta hän teki lopulta syyskuussa sopimuksen Elitserienin HV71:n kanssa, kun ei ollut saanut kunnollisia tarjouksia Ruotsin ulkopuolelta.
Fernholm pelasi kauden 2012–2013 HV71:ssä, ja seuraavan kauden alussa hän teki sopimuksen Sveitsin NLA:n Rapperswil-Jona Lakersin kanssa. Fernholm tuli Rapperwiliin paikkaamaan loukkaantunutta Derrick Walser, ja hänen sopimuksensa oli vain marraskuun maaottelutaukoon asti. Hän siirtyi marraskuussa loppukaudeksi takaisin SM-liigan HIFK:hon.
Fernholm siirtyi kaudeksi 2014–2015 Djurgårdeniin, mutta pelasi kauden alusta vain kymmenen ottelua. Hän loukkaantui pahoin lokakuussa 2014, kun Luleån Johan Forsberg taklasi häntä kyynärpäällä päähän. Fernholm sai aivotärähdyksen, eikä toipunut siitä enää pelikuntoon. Hän yritti jatkaa vielä uraansa, mutta kauden 2015–2016 alkupuolella hän ilmoitti jättävänsä kauden väliin kärsittyään jo vuoden päänsärystä ja kivuista. Kivut ja säryt ovat sittemmin helpottaneet, mutta Fernholm ei toipunut urheilukuntoon ja siksi joutui lopettamaan uransa.
Maajoukkueura.
Fernholm pelasi MM-kilpailuissa vuonna 2011, jolloin Ruotsi voitti hopeaa. Hän pelasi kisoissa yhdeksän ottelua syöttäen yhden maalin. Fernholm oli mukana MM-kilpailuissa myös vuonna 2008. Lisäksi hän on pelannut Euro Hockey Tour -tasolla.
Pelityyli.
Fernholm pelasi leftin puolelta. Hän oli kahden suunnan puolustaja, jonka vahvuudet olivat puolustuspelissä ja maalineduspelaamisessa sekä hyvissä avaussyötöissä.
Muuta.
Fernholmin veli Simon Fernholm (s. 1994) pelaa myös jääkiekkoa.